钦定古今图书集成/历象汇编/庶征典/第070卷 > 金
## 钦定古今图书集成/历象汇编/庶征典/第070卷 > 金

### 太宗天会九年红云见

按《金史太宗本纪》。不载　按《五行志》：“天会九年七月
丙申，上御西楼听政。闻咸州所贡白鹊。音忽异常。上
起视之，见东楼外光明中有像。巍然高五丈许，下有
红云承之，若世所谓佛者。乃击跽修虔。久之而没。”

### 海陵正隆六年八月云气中见黄龙及神鬼兵甲十月庆云见

按《金史海陵本纪》，“正隆六年九月丙午，庆云见。东京
留守曹国公乌禄即位于辽阳”　按《天文志》：“正隆六
年二月甲辰朔，日有晕珥戴背。十月丙午，庆云见”
按《五行志》，“六年，世宗在辽阳，八月有云气自西来，黄
龙见其中，人皆见之。”是时临潢府闻空中有车马声，
仰视见风云沓霭，神鬼兵甲蔽天，自北而南，仍有语
促行者。未几，海陵下诏南征。

### 世宗大定七年庆云环日

按《金史世宗本纪》，不载。　按《天文志》：“大定七年闰七
月己卯午刻庆云环日”，“八月辛亥午刻庆云环日。”
大定二十三年，庆云见。

按《金史世宗本纪》：“大定二十三年十月己未，庆云见。”

按：《天文志》：二十三年“十月己未，庆云见于日侧。”

大定二十九年正月，日晕珥背，白虹亘天，有戟气、背
气、“冠气。”二月，日晕珥抱背，有负气、承气，白虹亘天，左
右有戟气。

按《金史世宗本纪》。不载　按《天文志》：“二十九年正月
乙卯巳初，日有晕。左右有珥。上有背气两重。其色青
赤而厚。复有白虹贯之亘天。其东有戟气。长四尺馀。
五刻而散。丁巳巳初，日有两珥。上有背气两重。其色
青赤而淡。顷之背气于日上为冠。已而俱散。二月甲
子辰刻，日上有重晕两珥抱而复背。背而复抱。凡三
四”次。乙丑，日晕，两珥，有负气、承气，白虹亘天，左右有
戟气。

### 章宗明昌三年赤气见北方

按《金史章宗本纪》，明昌三年十二月丙辰，有赤气见
于北方　按《五行志》：明昌三年三月，御史中丞董师
中奏曰：“乃者太白昼见，京师地震。北方有赤气。迟明
始散。天之示象。冀有以警悟圣主也。”上问所言天象
何从得之。师中曰：“前监察御史陈元升得之于一司
天长行。”上曰：“司天台官不奏固有罪，其以语人。尤非
朕欲。令自今司天有事而不奏者，长行得言之，何如？”
师中曰：“善。”

明昌四年，日有抱戴两珥。

按《金史章宗本纪》，不载。　按《天文志》，“四年九月癸未，
日上有抱气二，戴气一，俱相连，左右有珥，其色鲜明。”

### 泰和五年有赤气如火

按《金史章宗本纪》，“泰和五年九月戊子，西北方黑云
间有赤气如火色，次及西南、正南、东南方皆赤，有白
气贯其中。至中夜，赤气满天，四更乃散。”　按《天文志》：
“五年九月戊子二更初，黑云间赤气复起于西北方
及正西、正东、东北，往来游曳，内有白气数道，时复出
没。其赤气又满中天，约四更皆散。”

泰和六年正月。有云气如车牛形。九月有赤白气见按《金史章宗本纪》。不载　按《天文志》。“泰和六年正月。
北京由龙山县西。见有云结成车牛行帐之状。或如
前后摧损之势。九月乙酉夜将曙。北方有赤白气数
道。历王良下。徐行至北斗开阳瑶光之东而散。”

### 卫绍王大安元年有黑气出北方

按《金史卫绍王本纪》不载。　按《天文志》。“大安元年四
月壬申。北方有黑气如大道。东西竟天。至五更散。”
大安三年有黑气出北方。

按《金史卫绍王本纪》，不载。　按《天文志》：“三年三月辛
酉辰刻，北方有黑气如堤，内有白气三，似龙虎之状。
十月己卯，东北、西北每至更初，如月将出之状，至夜
半而灭，经月乃已。”

### 宣宗贞祐元年有黑云白气见

按《金史宣宗本纪》。不载　按《天文志》。“贞祐元年十月
丙午夜。有白气三。冲紫微而不贯。十二月丙申。白气
东西竟天。移时散”　按《五行志》。“卫绍王至宁元年。宣
宗在彰德。有紫云覆城上。数日。俄而入继大统。”
贞祐三年。有黑气竟天。

按《金史宣宗本纪》不载。　按《天文志》：“三年六月戊申
夜有黑气。广如大路。自东南至于西北，其长竟天。”

### 兴定三年庆云见

按《金史宣宗本纪》：“兴定三年十月乙丑，平凉府先以
地震，被命醮祭，方行事，庆云见，以图来上。遣官覆验，
得实，是日百官上表称贺，癸酉，遣官告太庙。”甲戌，诏
国内　按《天文志》：兴定三年七月“庚申，五色云见。十
月乙丑，平凉府庆云见。”

兴定五年正月。有庆云见。六月十二月有白云见
按《金史宣宗本纪》。不载　按《天文志》。五年正月山东
行省蒙古纲奏。“庆云见。”命图以进。六月戊寅。日将出。
有气如大道。经丑未。历虚危。东西不见。首尾移时没。
十二月乙巳。北方有白气。广三尺馀。东西亘天。

### 元光元年东北赤云见

按《金史。宣宗本纪》。不载。　按《天文志》。“元光元年十一
月丁未。东北有赤云如火。”

元光二年，日晕，有背气。

按《金史宣宗本纪》。不载　按《天文志》。“二年五月辛未。
日晕不匝而有背气。”

### 哀宗正大元年黄气塞天

按《金史哀宗本纪》，不载　按《五行志》：“正大元年正月
戊午，上初视朝，尊太后为仁圣宫皇太后，太元妃为
慈圣宫皇太后。是日大风飘端门瓦，昏霾不见日，黄
气塞天。”

正大二年，有黄黑祲。

按《金史哀宗本纪》。不载。　按《五行志》。“二年正月甲申。
有黄黑之祲。”

《正大三年》，有黄气亘天中，有白物飞翔。

按《金史哀宗本纪》，不载。　按《天文志》：“三年三月庚午，
省前有气微黄，自东北亘西南，其状如虹，中有白物
十馀，往来飞翔，又有光倏见，移时方灭。”

正大四年，白气亘天。

按《金史哀宗本纪》。不载。　按《天文志》。“四年六月丙辰。
有白气经天。或曰太白入井。”

正大八年，日左右有气似日。

按《金史哀宗本纪》，不载。　按《天文志》：“八年三月庚戌
酉正，日忽白而失色，乍明乍暗，左右有气，似日而无
光，与日相陵，而日光四出，摇荡至没。”